CELEX: 32011D1219
Language: mt
Date: 2011-11-16 00:00:00
Title: Deċiżjoni Nru 1219/2011/UE tal-Parlament Ewropew u tal-Kunsill tas- 16 ta’ Novembru 2011 dwar is-sottoskrizzjoni mill-Unjoni Ewropea f’ishma addizzjonali fil-kapital tal-Bank Ewropew għar-Rikostruzzjoni u l-Iżvilupp (BERŻ) bħala riżultat tad-deċiżjoni li jiżdied dan il-kapital

26.11.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 313/1
            
         DEĊIŻJONI Nru 1219/2011/UE TAL-PARLAMENT EWROPEW U TAL-KUNSILL
   tas-16 ta’ Novembru 2011
   dwar is-sottoskrizzjoni mill-Unjoni Ewropea f’ishma addizzjonali fil-kapital tal-Bank Ewropew għar-Rikostruzzjoni u l-Iżvilupp (BERŻ) bħala riżultat tad-deċiżjoni li jiżdied dan il-kapital
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat Dwar il-Funzjonament tal-Unjoni Ewropea, u b’mod partikolari l-Artikolu 212 tiegħu,
   Wara li kkunsidraw il-proposta mill-Kummissjoni Ewropea,
   Wara li l-abbozz tal-att leġislattiv intbagħat lill-parlamenti nazzjonali,
   Filwaqt li jaġixxu skont il-proċedura leġislattiva ordinarja (1),
   Billi:
   
               (1)
            
            
               Skont l-Artikolu 4(3) tal-Ftehim li jistabbilixxi l-Bank Ewropew għar-Rikostruzzjoni u l-Iżvilupp (2) (BERŻ), il-Gvernaturi tal-BERŻ, fil-laqgħa annwali tagħhom f’Żagreb fl-14/15 ta’ Mejju 2010, iddeċidew fir-Riżoluzzjonijiet 126 (3) u 128 (4) li jżidu b’EUR 10 biljun l-istokk kapitali awtorizzat tal-BERŻ sabiex jinżamm kapital biżżejjed li jsostni, fuq perjodu ta’ żmien medju, livell raġonevoli ta’ attività fil-pajjiżi fejn jopera l-BERŻ f’limiti statutorji.
            
         
               (2)
            
            
               Qabel dawn ir-riżoluzzjonijiet, il-kapital tal-BERŻ kien stabbilit f’EUR 20 biljun, li minnhom l-Unjoni ssottoskriviet 60 000 sehem, fejn kull sehem kellu valur pari ta’ EUR 10 000.
            
         
               (3)
            
            
               Skont ir-Riżoluzjoni 126, l-istokk kapitali awtorizzat tal-BERŻ jiżdied b’100 000 sehem imħallas, u kull membru jinħarġulu għadd ta’ ishma sħaħ (imnaqqas sal-eqreb numru sħiħ) pro rata mal-għadd ta’ ishma li jkunu jippossjedu. Il-parti mħallsa taż-żieda fil-kapital titħallas permezz tal-integrazzjoni fil-kapital ta’ parti mir-riżervi ġenerali mhux ristretti tal-BERŻ. Din id-deċiżjoni għalhekk ma għandha ebda impatt dirett fuq il-baġit tal-Unjoni. L-azzjonisti kollha tal-BERŻ irċevew awtomatikament ishma mħallsa fi proporzjon mal-ishma li għandhom fil-preżent mingħajr ma l-azzjonisti nnifishom ikunu meħtieġa jieħdu xi passi proċedurali ulterjuri. Għalhekk, l-Unjoni ngħatat 3 031 sehem ġdid fejn kull sehem ikollu valur pari ta’ EUR 10 000 li jżid l-għadd ta’ ishma mħallsa tal-Unjoni għal 63 031.
            
         
               (4)
            
            
               Skont ir-Riżoluzjoni 128,l-istokk kapitali awtorizzat tal-BERŻ għandu jiżdied b’900 000 sehem eżerċitabbli b’valur pari ta’ EUR 10 000 kull sehem u li għandhom ikunu soġġetti għat-tifdija. Kull membru għandu jkun intitolat li jissottoskrivi, b’valur pari, għadd ta’ ishma eżerċitabbli sħaħ sa, iżda mhux aktar minn, 42,857 % tal-għadd ta’ ishma li l-membru kien jippossjedi minnufih qabel id-data effettiva taż-żieda fil-kapital. L-Unjoni hija, għalhekk, intitolata li tissottoskrivi sa 27 013-il sehem eżerċitabbli sal-31 ta’ Diċembru 2011.
            
         
               (5)
            
            
               Skont ir-Riżoluzjoni 128, l-użu tal-kapital tal-BERŻ għandu jkun immonitorjat skont ir-raba’ Reviżjoni tar-Riżorsi Kapitali (CRR4) għall-perjodu 2011-2015 (il-perjodu CRR4).Il-Bord tal-Gvernaturi tal-BERŻ jista’ jiddeċiedi fl-2015 fil-qafas tas-CRR4 li parti mill-kapital eżerċitabbli mhux utilizzat jista’ jinfeda skont kundizzjonijiet speċifiċi li jiġu miftiehma fl-2015. Skont ir-Riżoluzzjoni 128, il-Bord tal-Gvernaturi tal-BERŻ iddeċieda li tali tifdija ta’ ishma eżerċitabbli għandu jkun awtomatiku u applikabbli għall-membri kollha tal-BERŻ li jkunu ssottoskrivew l-ishma eżerċitabbli awtorizzati permezz ta’ dik ir-Riżoluzzjoni. F’sitwazzjoni bħal din, il-Kummissjoni tieħu nota tar-Riżoluzzjoni tal-Gvernaturi tal-BERŻ u timplimentaha.
            
         
               (6)
            
            
               Din id-Deċiżjoni għandha ssaħħaħ il-kapaċità tal-BERŻ biex iżid l-attivitajiet tiegħu fil-pajjiżi fejn jopera u b’hekk jipprovdi appoġġ ta’ valur lill-ekonomiji ta’ dawk il-pajjiżi fi żminijiet ekonomiċi diffiċli. Huwa xieraq li l-Unjoni tissottoskrivi dawn l-ishma addizzjonali sabiex tilħaq l-għanijiet tal-Unjoni fil-qasam tar-relazzjonijiet ekonomiċi esterni u żżomm is-saħħa tal-vot relattiv tagħha li għandha fi ħdan il-BERŻ.
            
         
               (7)
            
            
               Iż-żieda fil-kapital eżerċitabbli prevista f’din id-Deċiżjoni tikkontribwixxi biex jinżamm l-aċċess tal-BERŻ għas-swieq finanzjarji.
            
         
               (8)
            
            
               Il-Kummissjoni għandha tippreżenta lill-Parlament Ewropew u lill-Kunsill, sa’ tmiem il-perjodu CRR4, rapport li jeżamina l-effikaċja tas-sistema eżistenti tal-istituzzjonijiet ta’ finanzjament pubbliċi Ewropej li jippromwovu l-investiment fl-Unjoni u fil-pajjiżi ġara tagħha. Dan ir-rapport għandu jinkludi rakkomandazzjonijiet dwar il-kooperazzjoni bejn il-banek rispettivi u l-ottimizzazzjoni u l-koordinazzjoni tal-attivitajiet tagħhom kif talab il-Parlament Ewropew permezz tar-Riżoluzzjoni tiegħu tal-25 ta’ Marzu 2009 dwar ir-Rapporti Annwali għall-2007 tal-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp (5).
            
         
               (9)
            
            
               Fil-pajjiżi ta’ intervent komuni barra l-Unjoni, il-BERŻ għandu jitħeġġeġ jiżviluppa l-kooperazzjoni tiegħu mal-istituzzjonijiet pubbliċi ta’ finanzjament Ewropej l-oħra permezz ta’ ftehimiet bħall-Memorandum ta’ Ftehim tripartitiku bejn il-Kummissjoni Ewropea, il-Bank Ewropew tal-Investiment flimkien mal-Fond Ewropew tal-Investiment u l-Bank Ewropew għar-Rikostruzzjoni u l-Iżvilupp fir-rigward tal-kooperazzjoni barra l-Unjoni Ewropea li tippermetti lill-banek jaġixxu b’mod komplemenatri billi jiddependu fuq il-vantaġġi paragunabbli rispettivi tagħhom.
            
         
               (10)
            
            
               Ir-responsabilità kontinġenti relatata mal-parti eżerċitabbli tal-kapital sottoskritt hija riflessa fil-baġit tal-Unjoni fil-linja p.m 01 03 01 02: “Bank Ewropew għar-Rikostruzzjoni u l-Iżvilupp — Porzjon tal-kapital sottoskritt li jista’ jiġi msejjaħ”.
            
         
               (11)
            
            
               Ir-rappreżentanti tal-Unjoni fil-korpi ta’ tmexxija tal-BERŻ għandhom jinkoraġġixxu lill-BERŻ: ikompli jimplimenta l-aktar prattiki bankarji prudenzjali sabiex ikompli jippreserva l-pożizzjoni ta’ kapital b’saħħitha ħafna tiegħu; jintervjeni f’oqsma konsistenti mal-objettivi ewlenin tal-Istrateġija Ewropa 2020 għall-impjiegi u tkabbir, sabiex tissaħħaħ il-koerenza globali tal-politika tal-azzjoni esterna tal-Unjoni; ikompli jiżviluppa strumenti finanzjarji, abbażi ta’ kofinanzjament bejn il-baġit tal-Unjoni u dak tal-BERŻ, li jikkontribwixxi għall-ilħuq tal-objettivi tal-UE, filwaqt li jieħu inkunsiderazzjoni li din il-kooperazzjoni għandha tiġi akkumpanjata minn kontroll effettiv u viżibbiltà aħjar tal-fondi pubbliċi tal-Unjoni; u jipprovdi fil-websajt tiegħu informazzjoni adegwata dwar il-benefiċjarji, l-impatt tal-operazzjonijiet ta’ intermedjazzjoni finanzjarja tiegħu u l-valutazzjoni ta’ proġetti.
            
         
               (12)
            
            
               Il-Gvernatur tal-BERŻ għall-Unjoni għandu jirrapporta annwalment lill-Parlament Ewropew dwar il-promozzjoni tal-objettivi tal-Unjoni b’kunsiderazzjoni partikolari għall-azzjoni esterna tal-Unjoni kif stabbilit fl-Artikolu 21 tat-Trattat dwar l-Unjoni Ewropea, l-Istrateġija Ewropa 2020 għall-impjiegi u tkabbiru ż-żieda sinifikanti tat-trasferiment ta’ teknoloġiji tal-enerġija rinnovabbli u teknoloġiji effiċjenti fl-użu tal-enerġija.
            
         
               (13)
            
            
               Ir-rappreżentanti tal-Unjoni fil-korpi governattivi tal-BERŻ għandhom jagħmlu ħilithom kollha biex tiġi evitata kull attività mill-BERŻ implimentata fil-pajjiżi fejn topera permezz ta’ ġuriżdizzjoni barranija mhux kooperattiva kkaratterizzata notevolment min-nuqqas ta’ taxxi jew taxxi nominali, nuqqas ta’ skambju effettiv ta’ informazzjoni ma’ awtoritajiet fiskali barranin; u nuqqas ta’ trasparenza f’dispożizzjonijiet leġislattivi, legali jew amministrattivi jew ġuriżdizzjoni barranija mhux kooperattiva kif identifikata mill-Organizzazzjoni għall-Kooperazzjoni u l-Iżvilupp Ekonomiċi jew it-Task Force ta’ Azzjoni Finanzjarja,
            
         ADOTTAW DIN ID-DEĊIŻJONI:
   Artikolu 1
   L-Unjoni għandha tissottoskrivi 27 013-il sehem eżerċitabbli addizzjonali ta’ EUR 10 000 kull sehem fil-BERŻ skont ir-Riżoluzzjoni 128 tal-Bord tal-Gvernaturi li t-test tagħha huwa mehmuż ma’ din id-Deċiżjoni.
   Artikolu 2
   Il-Gvernatur tal-BERŻ għall-Unjoni għandu jiddepożita l-istrument meħtieġ għas-sottoskrizzjoni f’isem l-Unjoni.
   Artikolu 3
   Il-Gvernatur tal-BERŻ għall-Unjoni għandu jirrapporta annwalment lill-Parlament Ewropew dwar l-użu tal-kapital, dwar il-miżuri biex tiġi żgurata trasparenza tal-operazzjonijiet tal-BERŻ permezz ta’ intermedjarji finanzjarji, dwar kif il-BERŻ ikkontribwixxa għall-objettivi tal-Unjoni, dwar it-teħid ta’ riskji u tal-effettività tal-istimolu ta’ finanzjament addizzjonali mis-settur privat, u dwar il-kooperazzjoni bejn il-Bank Ewropew tal-Investiment u l-BERŻ barra mill-Unjoni.
   Artikolu 4
   Din id-Deċiżjoni għandha tidħol fis-seħħ fit-tielet jum wara dak li fih tiġi ppubblikata f’Il-Ġurnal Uffiċjali tal-Unjoni Ewropea.
   
   
      Magħmul fi Strasburgu, is-16 ta’ Novembru 2011.
      
         
            Għall-Parlament Ewropew
         
         
            Il-President
         
         J. BUZEK
      
      
         
            Għall-Kunsill
         
         
            Il-President
         
         W. SZCZUKA
      
   
   
      (1)  Il-Pożizzjoni tal-Parlament Ewropew tat-13 ta' Ottubru 2011 (għadha mhix ippubblikata fil-Ġurnal Uffiċjali) u d-Deċiżjoni tal-Kunsill tat-8 ta’ Novembru 2011.
   
      (2)  ĠU L 372, 31.12.1990, p. 4.
   
      (3)  Riżoluzjoni 126 “Iż-żieda tal-istokk kapitali, il-ħruġ ta’ ishma mħallsa, u l-ħlas permezz tal-allokazzjoni mill-ġdid tad-dħul nett”.
   
      (4)  Riżoluzjoni 128 “Iż-żieda tal-istokk kapitali awtorizzat, il-ħruġ u s-sottoskrizzjoni ta’ kapital eżerċitabbli, u t-tifdija”.
   
      (5)  ĠU C 117E, 6.5.2010, p. 147.
   
      ANNESS
      
         RIŻOLUZZJONI Nru 128
         Żieda fl-istokk kapitali awtorizzat ħruġ u sottoskrizzjoni ta’ kapital eżerċitabbli, u tifdija
         IL-BORD TAL-GVERNATURI
         Wara li rċieva, mill-Bord tad-Diretturi, Rapport dwar ir-Raba’ Reviżjoni tar-Riżorsi Kapitali (CRR4) għall-perjodu 2011-2015 (il-perjodu tas-CRR4), liema reviżjoni twettqet skont l-Artikolu 5(3) tal-Ftehim li Jistabbilixxi l-Bank (il-Ftehim);
         Wara li kkunsidra dan ir-Rapport u approva b’mod sħiħ ir-riżultati u r-rakkomandazzjonijiet tiegħu, inklużi l-għanijiet strateġiċi tiegħu, il-pakkett ta’ volum ta’ negozju annwali ta’ EUR 9 biljun propost għall-2011 u 2012 li jonqos għal EUR 8,5 biljun għall-kumplament tal-perjodu tas-CRR4, u l-analiżi tal-ħtiġijiet kapitali;
         Wara li kkonkluda li huwa mixtieq u xieraq li jiżdied l-istokk kapitali awtorizzat b’EUR 9 biljun f’ishma eżerċitabbli u li dawn l-ishma jinħarġu skont kundizzjonijiet li jantiċipaw it-tifdija tagħhom u l-kanċellazzjoni tal-ishma mifdija, lill-membri kollha li jixtiequ jissottoskrivu għalihom pro rata għas-sjieda ta’ azzjonijiet li għandhom bħalissa;
         Billi jaqbel mal-osservazzjoni fir-Rapport li, fid-dawl tal-ħtieġa tal-Bank li jżomm kapital suffiċjenti biex isostni l-attività operattiva pproġettata għall-ħames snin li ġejjin, huwa previst li, matul tali perjodu kwalunkwe dħul u kull dħul fi kwalunkwe sena, se jiġi allokat għall-bilanċ favorevoli, bl-eċċezzjoni ta’ allokazzjonijiet potenzjali bil-għan li l-Fond Speċjali tal-Azzjonisti tal-BERŻ jibqa’ fornut; u
         Permezz tal-eżerċitar tal-poteri li jgawdi skont l-Artikolu 24(1) tal-Ftehim, inkluż, safejn hu meħtieġ, il-poter li jeżerċita awtorità fuq kull kwistjoni delegata jew assenjata lill-Bord tad-Diretturi skont l-Artikolu 24(2) tal-Ftehim;
         JIDDEĊIEDI LI:
         L-istokk ta’ kapital awtorizzat tal-Bank jiżdied u l-ishma tal-istokk kapitali hekk miżjud ikunu disponibbli għas-sottoskrizzjoni skont it-termini u l-kundizzjonijiet li ġejjin:
         1.   Żieda fl-Istokk Kapitali Awtorizzat
         
                  
                     (a)
                  
                  
                     L-istokk kapitali awtorizzat tal-Bank għandu, fid-Data Effettiva kif stabbilit fil-paragrafu 4(a) ta’ din ir-Riżoluzzjoni, jiżdied b’900 000 sehem eżerċitabbli b’valur pari ta’ EUR 10 000 għal kull sehem li għandhom ikunu soġġetti għat-tifdija skont il-paragrafu 3.
                  
               
                  
                     (b)
                  
                  
                     Mill-ishma awtorizzati permezz ta’ din ir-Riżoluzzjoni, l-għadd ta’ ishma eżerċitabbli sħaħ, imnaqqas sal-eqreb numru sħiħ, sa, iżda ta’ mhux aktar minn, 42,857 % (1) tal-ishma sottoskritti minn kull membru immedjatament qabel id-Data Effettiva, għandu jkun disponibbli għas-sottoskrizzjoni minn tali membri skont il-paragrafu 2 ta’ din ir-Riżoluzzjoni.
                  
               
                  
                     (c)
                  
                  
                     L-ishma eżerċitabbli awtorizzati permezz ta’ din ir-Riżoluzzjoni li ma jkunux ġew sottoskritti skont il-paragrafu 2 ta’ din ir-Riżoluzzjoni għandhom jiġu rriżervati għas-sottoskrizzjonijiet inizjali minn membri ġodda u għal żidiet speċjali fis-sottoskrizzjonijiet ta’ membri individwali, kif jista’ jiġi ddeterminat mill-Bord tal-Gvernaturi skont il-paragrafi 2 u 4 tal-Artikolu 5 tal-Ftehim li Jistabbilixxi l-Bank.
                  
               2.   Sottoskrizzjonijiet
         
                  
                     (a)
                  
                  
                     Kull membru għandu jkun intitolat li jissottoskrivi, b’valur pari, għadd ta’ ishma eżerċitabbli sħaħ sa, iżda mhux aktar minn, 42,857 % tal-għadd ta’ ishma li dan il-membru kien jippossjedi immedjatament qabel id-Data Effettiva. Kull sottoskrizzjoni bħal din għandha ssir skont it-termini u l-kundizzjonijiet stipulati f’din ir-Riżoluzzjoni.
                  
               
                  
                     (b)
                  
                  
                     Fit-30 ta’ April 2011 jew qabel, jew f’xi data sussegwenti mhux aktar tard mill-31 ta’ Diċembru 2011 kif jista’ jiddetermina l-Bord tad-Diretturi fit-30 ta’ April jew qabel, kull membru li jkun jixtieq jissottoskrivi skont din ir-Riżoluzzjoni għandu jiddepożita mal-Bank id-dokumenti li ġejjin f’forma aċċettabbli għall-Bank:
                     
                                 (i)
                              
                              
                                 strument ta’ sottoskrizzjoni li bih il-membru jissottoskrivi l-għadd ta’ ishma eżerċitabbli kif speċifikat f’tali strument;
                              
                           
                                 (ii)
                              
                              
                                 dikjarazzjoni li l-membru jkun ħa kull azzjoni leġislattiva u interna oħra dovuta li tkun meħtieġa biex ikun jista’ jagħmel tali sottoskrizzjoni; u
                              
                           
                                 (iii)
                              
                              
                                 impenn li l-membru jipprovdi dak it-tagħrif li l-Bank jista’ jitlob dwar tali azzjoni.
                              
                           
               
                  
                     (c)
                  
                  
                     Kull strument ta’ sottoskrizzjoni għandu jkollu effett u s-sottoskrizzjoni hemm indikata għandha titqies li saret fid-Data Effettiva, jew fid-data li l-Bank javża lill-membru li jkun qed jissottoskrivi li d-dokumenti depożitati minn tali membru skont il-paragrafu 2(b) ta’ din ir-Riżoluzzjoni huma sodisfaċenti għall-Bank, skont liema tiġi l-aħħar.
                  
               
                  
                     (d)
                  
                  
                     Jekk dokumenti, sodisfaċenti għall-Bank, li jipprovdu għal sottoskrizzjonijiet fl-ammont aggregat ta’ ishma speċifikat fil-paragrafu 4(a) ta’ din ir-Riżoluzzjoni ma jkunux ġew depożitati sad-Data Effettiva, allura l-Bord tad-Diretturi jkollu l-għażla li jiddikjara li l-istrumenti ta’ sottoskrizzjoni li jkunu diġà ġew depożitati mill-membri u s-sottoskrizzjonijiet indikati fihom għandu jkollhom effett immedjat minkejja kull dispożizzjoni oħra f’din ir-Riżoluzzjoni, sakemm tali azzjoni titqies mill-Bord tad-Diretturi li hija fl-aħjar interessi operattivi tal-Bank, u sakemm ukoll l-aggregat tal-istrumenti ta’ sottoskrizzjoni ddepożitati diġà u mistennija li jiġu ddepożitati fil-futur prevedibbli jkun, skont il-ġudizzju tal-Bord tad-Diretturi, viċin biżżejjed tal-ammont aggregat ta’ ishma speċifikat fil-paragrafu 4(a) imsemmi.
                  
               3.   Tifdija
         
                  
                     (a)
                  
                  
                     L-ishma eżerċitabbli, awtorizzati permezz ta’ din ir-Riżoluzzjoni, għandhom jinfdew mill-Bank, u mingħajr spejjeż għalih, fi tmien il-Perjodu tas-CRR4 skont, u kif ipprovdut ulterjorment fid-dispożizzjonijiet segwenti ta’ dan il-paragrafu 3.
                  
               
                  
                     (b)
                  
                  
                     Bla ħsara għad-dispożizzjonijiet li baqa’ ta’ dan il-paragrafu 3, l-ishma eżerċitabbli kollha jew parti minnhom għandhom jinfdew fil-ġurnata immedjatament wara l-Laqgħa Annwali tal-2016 fejn l-għadd ta’ ishma li jridu jinfdew jiġi kkalkulat bl-applikazzjoni ta’ formula miftiehma (il-Formula Miftiehma) abbażi tal-kapital eżerċitabbli mhux utilizzat, jekk ikun hemm, fit-tmiem tal-perjodu tas-CRR4 relatat ma’ limitu ta’ utilizzazzjoni kapitali statutorju ta’ 87 % fi tmiem il-perjodu tas-CRR4. Għall-finijiet tal-kalkolu, dan il-kapital eżerċitabbli mhux utilizzat, jekk ikun hemm, għandu jkun ekwivalenti għal ammont li huwa l-inqas bejn EUR 9 000 000 000 u ((87 % ta’ A) – B), fejn:
                     
                                 (i)
                              
                              
                                 A huwa l-ammont aggregat tal-kapital sottoskritt nett mill-obbligi tal-Bank, ir-riżervi u l-eċċess fi tmiem il-Perjodu tas-CRR4; u
                              
                           
                                 (ii)
                              
                              
                                 B huwa l-ammont aggregat tal-assi operattivi tal-Bank fi tmiem il-perjodu tas-CRR4.
                              
                           L-għadd ta’ ishma, jekk ikun hemm, li għandhom jinfdew skont il-Formola Miftiehma għandu jkun ekwivalenti għal dak l-ammont diviż bil-valur pari tal-ishma (EUR 10 000). (2)
                     
                  
               
                  
                     (c)
                  
                  
                     Kwalunkwe tifdija tal-ishma li ssir skont din ir-Riżoluzzjoni għandha tkun soġġetta għall-kundizzjoni li, wara kwalunkwe tifdija, id-dispożizzjonijiet kollha rilevanti tal-Ftehim jibqgħu jiġu osservati (pereżempju,: il-proporzjonijiet stipulati fl-Artikolu 12 jiġu sodisfatti; l-ebda sehem eżerċitabbli ma jkun ġie eżerċitat biex jagħmel tajjeb għall-obbligi tal-Bank (Artikoli 6(4) u 17 tal-Ftehim); u ma tkunx ittieħdet deċiżjoni biex jintemmu l-operazzjonijiet tal-Bank (Artikoli 41 u 42(2) tal-Ftehim).
                  
               
                  
                     (d)
                  
                  
                     Fil-perjodu immedjatament qabel il-Laqgħa Annwali tal-2015:
                     
                                 (i)
                              
                              
                                 fuq il-bażi tad-dejta magħrufa dwar l-2011-14 kif ukoll fuq tbassir raġonevoli għall-2015, il-Maniġment tal-Bank għandu jipprepara valutazzjoni tal-pożizzjoni finanzjarja tal-Bank u l-kundizzjonijiet ekonomiċi li mistennija jinxterdu sal-aħħar tal-perjodu tas-CRR4, inklużi, b’mod partikolari, l-iżvilupp fir-rendiment ekonomiku, l-investiment, is-sistemi bankarji domestiċi u s-swieq kapitali internazzjonali, u sussegwentement għandu jikkonsulta b’mod xieraq lill-Bord tad-Diretturi;
                              
                           
                                 (ii)
                              
                              
                                 il-President għandu jissottometti lill-Bord tad-Diretturi abbozz ta’ rapport lill-Bord tal-Gvernaturi flimkien ma’ żewġ abbozzi ta’ riżoluzzjonijiet kif indikat hawn taħt;
                              
                           
                                 (iii)
                              
                              
                                 l-ewwel riżoluzzjoni għandha tidentifika l-għadd ta’ ishma eżerċitabbli li għandhom jinfdew u għandha tkun kif ġej: (x) jekk ma jkunx hemm kapital eżerċitabbli mhux utilizzat li japplika l-Formola Miftiehma, ir-riżoluzzjoni għandha tkun riżoluzzjoni biex tittieħed nota tal-fatt li, bl-applikazzjoni tal-Formola Miftiehma, l-ebda sehem ma għandu jinfeda; (y) jekk ikun hemm kapital eżerċitabbli mhux utilizzat li japplika l-Formola Miftiehma u l-valutazzjoni tal-pożizzjoni finanzjarja tal-Bank u l-kundizzjonijiet ekonomiċi li jkunu xterrdu jkunu tali li l-Formola Miftiehma tkun tista’ tiġi applikata mingħajr aġġustament, ir-riżoluzzjoni għandha tkun waħda biex tittieħed nota li għadd ta’ ishma, li jkun in-numru massimu ta’ ishma li jistgħu jinfdew bl-applikazzjoni tal-Formola Miftiehma, għandhom jinfdew; jew (z) jekk hemm kapital eżerċitabbli mhux utilizzat li japplika l-Formula Miftiehma u l-valutazzjoni tal-pożizzjoni finanzjarja tal-Bank u l-kundizzjonijiet ekonomiċi li jkunu xterrdu jkunu tali li l-Formola Miftiehma ma għandhiex tiġix applikata, ir-riżoluzzjoni għandha tkun waħda biex jinfdew għadd ta’ ishma li għandu jkun inqas mill-għadd massimu ta’ ishma eżerċitabbli li jistgħu jinfdew bl-applikazzjoni tal-Formula Miftiehma u jista’ jkun żero;
                              
                           
                                 (iv)
                              
                              
                                 it-tieni riżoluzzjoni għandha tipprovdi għall-proċess tat-tifdija tal-ishma li jistgħu jinfdew li ma jkunux mifdija skont il-paragrafu 3(e) jew (f) fi tmiem il-Perjodu tas-CRR4;
                              
                           
                                 (v)
                              
                              
                                 minkejja kull dispożizzjoni tar-Regoli ta’ Proċedura tal-Bord tal-Gvernaturi, u mingħajr preġudizzju għall-poteri tal-Bord tal-Gvernaturi skont l-Artikolu 24 tal-Ftehim, il-kwistjoni tat-tifdija tal-ishma eżerċitabbli għandha tiġi inkluża bħala punt fl-aġenda tal-Laqgħa Annwali tal-Bord tal-Gvernaturi tal-2015, ir-rapport għandu jiġi sottomess għall-kunsiderazzjoni u r-riżoluzzjonijiet għall-approvazzjoni tal-Bord tal-Gvernaturi;
                              
                           
               
                  
                     (e)
                  
                  
                     fil-Laqgħa Annwali tal-2015, il-Bord tal-Gvernaturi għandu jiddeċiedi dwar l-ewwel riżoluzzjoni b’maġġoranza tas-saħħa totali tal-voti ta’ dawk li jivvutaw, iżda jekk din l-ewwel riżoluzzjoni ma tiġix approvata b’tali maġġoranza, l-għadd ta’ ishma li għandhom jinfdew, jekk ikun hemm, għandu jkun l-għadd massimu ta’ ishma li jistgħu jinfdew bl-applikazzjoni tal-Formola Miftiehma, bla ħsara f’kull każ għad-dispożizzjonijiet tal-paragrafu 3(f) hawn taħt;
                  
               
                  
                     (f)
                  
                  
                     jekk il-pożizzjoni finanzjarja attwali tal-Bank u l-kundizzjonijiet ekonomiċi li jkunu prevalenti f’dak iż-żmien fit-tmiem tal-Perjodu tas-CRR4 ikunu differenti materjalment minn dawk mistennija abbażi tat-tbassir ipprovdut minn qabel lill-Bord tad-Diretturi fl-2015 mill-Maniġment tal-Bank, għandha tiġi sottomessa fil-pront lill-Bord tal-Gvernaturi riżoluzzjoni ġdida, skont proċess simili, għall-approvazzjoni mill-istess maġġoranza, fil-Laqgħa Annwali tal-2016 jew qabel.
                  
               
                  
                     (g)
                  
                  
                     kif id-deċiżjoni li jinfdew għadd speċifiku ta’ ishma eżerċitabbli ssir effettiva skont il-paragrafu 3(e) jew 3(f) ta’ hawn fuq, il-membri kollha li jkunu ssottoskrivew l-ishma eżerċitabbli awtorizzati permezz ta’ din ir-Riżoluzzjoni għandhom iċedu lill-Bank l-ishma kollha li jkollhom, jew parti minnhom, pro rata mal-għadd rispettiv ta’ tali ishma li jkunu jippossjedu u tali ishma eżerċitabbli li jkunu nfdew għandhom jiġu kkanċellati awtomatikament mid-data tat-tifdija u l-kapital awtorizzat tal-Bank jonqos b’mod korrispondenti mingħajr il-ħtieġa ta’ xi riżoluzzjoni oħra tal-Bord tal-Gvernaturi.
                  
               
                  
                     (h)
                  
                  
                     fil-Laqgħa Annwali tal-2015, il-Bord tal-Gvernaturi għandu jiddeċiedi dwar it-tieni riżoluzzjoni b’maġġoranza tas-saħħa totali tal-voti tal-membri li jivvutaw.
                  
               4.   Effikaċja u Dispożizzjonijiet oħrajn
         
                  
                     (a)
                  
                  
                     Għall-finijiet ta’ din ir-Riżoluzzjoni, id-Data Effettiva għandha tkun it-30 ta’ April 2011 jew qabel, jew tali data sussegwenti li ma tkunx aktar tard mill-31 ta’ Diċembru 2011 kif jista’ jiġi ddeterminat mill-Bord tad-Diretturi, li fiha dokumenti sodisfaċenti għall-Bank ikunu ġew iddepożitati skont il-paragrafu 2(b) ta’ din ir-Riżoluzzjoni li jipprovdi għal sottoskrizzjonijiet f’ammont aggregat ta’ mill-inqas 450 000 sehem eżerċitabbli (3).
                  
               
                  
                     (b)
                  
                  
                     Bla ħsara għad-dispożizzjonijiet ta’ din ir-Riżoluzjoni, id-dispożizzjonijiet tal-Ftehim għandhom japplikaw mutatis mutandis għall-ishma eżerċitabbli awtorizzati minn, u għas-sottoskrizzjonijiet magħmula skont din ir-Riżoluzzjoni daqslikieku tali ishma kienu parti mill-istokk kapitali inizjali tal-Bank u tali sottoskrizzjonijiet u ħlasijiet kienu sottoskrizzjonijiet u ħlasijiet inizjali għal dan l-istokk.
                  
               
            (Adottata fl-14 ta’ Mejju 2010)
         
      
      
         (1)  Wara ż-żieda fil-kapital imħallas, l-istokk kapitali awtorizzat tal-Bank ser ikun ta’ EUR 21 biljun. Iż-żieda ta’ EUR 9 biljun hija żieda ta’ 42,857 % fil-kapital awtorizzat; għalhekk, kull azzjonist ikun intitolat li jissottoskrivi sa 42,857 % tan-numru ta’ ishma li jkun jippossjedi fiż-żmien meta ż-żieda tiġi approvata sabiex tinżamm il-kompożizzjoni ta’ kif inhuma posseduti l-ishma.
      
         (2)  Skont il-Formola Miftiehma, l-ammont ta’ kapital li jista’ jissejjaħ mhux utilizzat, ikun żero jekk l-assi operattivi tal-Bank ikunu ugwali għal jew iżjed minn 87 % tal-kapital sottoskritt nett mill-obbligazzjonijiet, ir-riżervi u l-eċċessi.
      
         (3)  Li huma 50 % tan-numru ta’ ishma eżerċitabbli awtorizzati ġodda.